Μαρούσι, 15-7-16

ΔΕΛΤΙΟ ΤΥΠΟΥ

**ΣΥΓΧΩΝΕΥΣΗ ΔΡΟΜΟΛΟΓΙΩΝ ΔΗΜΟΤΙΚΗΣ ΣΥΓΚΟΙΝΩΝΙΑΣ
Ο Δήμος στην υπηρεσία της οικονομίας ή του πολίτη;**

Σας κοινοποιούμε την ερώτηση-τοποθέτηση της ανεξάρτητης δημοτικής συμβούλου Μ. Διακολιού, σχετικά με τη συγχώνευση δρομολογίων της δημοτικής συγκοινωνίας.

**ΕΡΩΤΗΣΗ**

Από την πρόσφατη τοπική ειδησεογραφία, ενημερωθήκαμε όλοι ότι η Διοίκηση προέβη σε ενοποίηση των γραμμών 040 και 060 της Δημοτικής Συγκοινωνίας.

Γνωρίζουμε όλοι ότι στα πλαίσια ενός περιβάλλοντος οικονομικής κρίσης, που έπληξε την Αυτοδιοίκηση στο σύνολό της, το πρώτο θύμα είναι η κοινωνία και ιδίως οι μικρομεσαίες οικογένειες. Μία έκφανση των συνεπειών της εφαρμογής των μνημονιακών πολιτικών είναι οι περικοπές στις παροχές που απολάμβαναν οι δημότες, όπως ήταν η δημοτική συγκοινωνία.

Με το μέτρο της ενοποίησης, ουσιαστικά περιορίζεται η δυνατότητα ευχερούς χρήσης της δημοτικής συγκοινωνίας από το επιβατικό κοινό, καθώς: α) αυξάνεται η χιλιομετρική απόσταση που θα καλύπτει η νέα γραμμή, που πλέον θα εξυπηρετεί δύο περιοχές και όχι μία, με συνέπεια την αύξηση του χρόνου που απαιτείται για να φτάσει ο χρήστης στον προορισμό του, β) αυξάνεται ο αριθμός των χρηστών της γραμμής, ακριβώς επειδή εξυπηρετούνται πολίτες από δύο περιοχές και όχι μία, με αποτέλεσμα να δημιουργείται ευκολότερα συνωστισμός στα λεωφορεία και γ) αυξάνεται η απόσταση που θα πρέπει να διανύσουν οι δημότες –πολλές φορές ανήμποροι και ηλικιωμένοι- για να κάνουν χρήση των λεωφορείων, επειδή έχουν καταργηθεί στάσεις.

Σε συνδυασμό δε με την πρόσφατη περικοπή των δρομολογίων της δημοτικής συγκοινωνίας, τα δυσμενή αποτελέσματα του μέτρου της ενοποίησης των γραμμών επιτείνονται.

**ΕΡΩΤΑΤΑΙ:**

1. Ποιος ο λόγος εφαρμογής του μέτρου;
2. Το μέτρο της ενοποίησης των γραμμών 040 -060 είναι μόνιμο ή περιστασιακό;
3. Το μέτρο της ενοποίησης των γραμμών 040 -060 είναι μεμονωμένο ή «πιλοτικό», δηλαδή θα επεκταθεί σε όλες τις γραμμές της δημοτικής συγκοινωνίας της πόλης;
4. Ιδίως οι γραμμές δημοτικής συγκοινωνίας που εξυπηρετούν το Mall και το Golden Hall θα συνενωθούν με κάποιες άλλες ή η εξυπηρέτηση των μεγάλων εμπορικών κέντρων θα παραμείνει αναλλοίωτη, όπως συνέβη και στην περίπτωση περικοπών δρομολογίων των λεωφορείων (που έπληξε όλους τους άλλους);
5. Πώς συνάδει το μέτρο της ενοποίησης με την εξαγγελία για ανανέωση του στόλου της δημοτικής συγκοινωνίας; Μήπως η τυχόν επέκταση του μέτρου σημαίνει προμήθεια λιγότερων ή καθόλου νέων λεωφορείων;
6. Πώς συνάδει το μέτρο με την ανάγκη ανακούφισης του κόσμου σε μία τόσο δύσκολη εποχή;
7. Πώς συνάδει το μέτρο με την ανάγκη μείωσης χρήσης του ΙΧ ιδίως στο κέντρο της πόλης μας, τη στιγμή που η αραίωση των δρομολογίων και η δυσχέρανση της χρήσης της δημοτικής συγκοινωνίας ενισχύει την χρήση του αυτοκινήτου με σημαντικές περιβαλλοντικές και κυκλοφοριακές συνέπειες (πχ κίνηση, επίταση του προβλήματος της στάθμευσης);

Μαίρη Διακολιού

Ανεξάρτητη Δημοτική Σύμβουλος

Δικηγόρος